	— Държим го, сър — разнесе се отговорът. — Имаме телескоп, насочен успоредно с радара — образът е на пети екран при вас. Това е дву– или тристепенен летателен апарат с химически двигател и втората степен още гори. Следователно ще сме способни да реконструираме пътя на полета и с доста голяма точност да определим стартовия район. Долавяме комплексни излъчвания на радиочестота, които показват наличието на високоскоростни телеметрични канали. Втората степен тъкмо се отдели и пада. Третата степен, ако изобщо е такава, не се запали… Загазили са!